গুরুদাসপুর থেকে ফেরার পথে অনলাইনে খবর পেয়েছিলাম, কালিয়ার প্রাক্তন চেয়ারম্যান কচুয়ার জমশেদ শিকদারের মেয়ের ঘরের নাতনি দেড় বছরের জান্নাত আরাকে কে বা কারা উঠিয়ে নিয়ে পরদিন তার ছিন্ন মুণ্ড ও নাড়িভুঁড়ি পলিথিনে ভরে বাড়ির সামনে সুন্দর করে সাজিয়ে গেছে। কি চরম জিঘাংসা, দেড় বছরের কন্যার কী অপরাধ? তারপরও সরকার বলছে ভালো আছে। কোথায় মানবতা, কোথায় মনুষ্যত্ব, কোথায় বিবেক? কচুয়ার মরহুম জমশেদ শিকদারের বাড়ি গিয়েছিলাম। লোকে লোকারণ্য, তিল ধরার ঠাঁই ছিল না। সবাই মর্মাহত, সবাই শঙ্কিত, এভাবে চলবে কী করে? কচুয়া যাওয়ার আগে গিয়েছিলাম সুরীরচালা আলহাজ আবুল হোসেন ঘটু মাদবরের (মইষাল) কবর জিয়ারত করতে। মুক্তিযুদ্ধের সময় সাবেক প্রেসিডেন্ট আবু সাঈদ চৌধুরীর সুরীরচালার খামারবাড়ি দেখাশোনা করত। বড় ভালো মানুষ ছিল আবুল হোসেন মইষাল। আমার মা-বাবাকে দেখাশোনা করেছে, আজাদ-মুরাদকে কোলে নিয়েছে। কবরের পাশে দাঁড়িয়ে চোখে পানি রাখতে পারিনি। আল্লাহর কাছে দোয়া করেছি, আল্লাহ তাকে যেন বেহেশতবাসী করেন। ফেরার পথে সোহাগপাড়ায় মজিবরের বাড়ি গিয়েছিলাম। যার স্ত্রীসহ তিন মেয়েকে এজিদ-ফেরাউনের দল কোরবানির ঈদের রাতে পুড়িয়ে মেরেছে। কত সুন্দর বাড়ি, টাকা-পয়সা, কোনো অভাব নেই। কিন্তু মজিবরের সব আলো নিভে গেছে। সব থাকতেও যেন কিছুই নেই। এখনো প্রধান ঘাতক জাহাঙ্গীর গ্রেফতার হয়নি। তবু সান্ত্বনার কথা, টাঙ্গাইলের এসপি সালেহ আহমেদ তানভীরের সক্রিয় প্রচেষ্টায় আসামিদের ধরার চেষ্টা চলছে। এতে এলাকার মানুষ অনেকটাই আশ্বস্ত। এই প্রথম পুলিশের প্রশংসা শুনলাম। শুনে গর্বিত না হয়ে পারিনি। দোয়া করি, পুলিশ যদি সক্রিয় হয়, নিরপেক্ষ হয় তাহলে অনেক অশান্তি আল্লাহর রহমতে দূর হতে পারে।